
         Pentru copilul preşcolar totul este istorie, atât de mic, cu atât de puţine amintiri! Universul său începe să se extindă pe măsură ce călătoreşte. Cele mai adorabile « călătorii » sunt în lumea basmului. Atâta vreme cât el se simte în siguranţă acolo, este bine să ne furişăm în lumea lui şi noi, şi cu iscusinţa  şi răbdare să le oferim pe lângă faptele eroilor din basme, faptele eroilor adevăraţi. Că astfel de fapte s-au desfăşurat cu sute sau mii de ani în urmă, pentru preşcolari nu are importanţă, dimensiunea timpului se destramă în faţa inocenţei lor, iar ceea ce rămâne sunt sentimentele trezite la viaţă. Ele trebuie să fie pozitive, stabile, durabile, de admiraţie şi respect pentru eroi. Dacă perceperea timpului încă este dificilă, la aceasta vârstă, în schimb spaţiul geografic, fizic, cu care poate lua contact direct, pe care-l vede, îl simte prin proprii analizatori, e la îndemâna copilului. De aceea când vrem să strecurăm în sufletul micuţilor ideea de ţară, de patriotism, începem cu povestiri care trebuie însoţite de deplasări. Eroul trebuie să aparţină unui loc şi unei comunităţi. El trebuie să aibă un ţel, să apere un spaţiu, nişte oameni, luptă pentru ceva şi obţine acel ceva, pe care-l avem şi noi astăzi!

         După spaţiul casei sale, copilul cel mai bine va cunoaşte spaţiul grădiniţei. Deja mediul lui s-a lărgit, a luat contact cu alţi oameni, cu mulţi copii, începe să înţeleagă că aparţine unei comunităţi care se lărgeşte pe măsură ce creşte. Apoi îşi cunoaşte oraşu, facem plimbări, vizite, întâlniri cu personalităţi, cu profesionişti din diferite domenii, toate acestea vor fi însoţite de conversaţii, de povestiri simple, pline de fapte pozitive. De pildă : o vizită la Muzeul Avram Iancu din Cîmpeni, ar fi prea puţin interesantă dacă, doar trecem însoţiţi de adulţi prin faţa vitrinelor cu obiecte folosite de oameni cu mult timp înainte, fie ele obiecte valoroase din punct de vedere istoric, obiecte de os, de fier, de argint, etc. Toate aceste ere nu reprezintă nimic pentru preşcolar! Dar dacă toate aceste prezentări sunt însoţite de o mică poveste, cu personaje care se mişcă, vorbesc, prelucrează şi dăruiesc astfel de obiecte, chiar dacă trebuie să înceapă cu ‘a fost odată un prinţ’..., sau ‘a fost odată un haiduc’.., sau’ a fost odată un conducator de oşti’. Altfel se deschid ochii şi urechile copiilor, altfel strecurăm în sufletul lor curiozitatea, admiraţia, dragostea, respectul pentru faptele vitejeşti ale celor ce au trăit şi s-au jertfit cu mult timp înaintea noastră.

          Nu trebuie să dăm buzna în viaţa copiilor preşcolari cu date despre istoria românilor, ele trebuie romanţate şi spuse la momentul şi la locul potrivit.

          A depune flori la monumentele istorice din localităţile noastre este iar un gest deosebit dar încărcătura emoţională vine atunci cand spui povestea acelui monument. Ştim cu toţii că monumentele sunt ridicate în memoria unor oameni care s-au jertfit, şi-au dat viaţa pentru o cauză nobilă, numai că pe copii, poţi mai degrabă să-i întristezi cu o informaţie simpla şi seacă. Cine ne-ar acuza dacă am broda o povestioară haioasă despre prietenia acelui grup de eroi, despre o viaţă în care şi ei au avut parte de pasiuni, de bucurii, de lucruri teribile care să-i încânte pe copii şi să-i facă să-i admire! Să plece de acolo cu imaginea acelor eroi vii, care trăiesc încă în amintirea noastră, care vor trăi încă mii de ani, care sunt nemuritori pentru că şi noi vorbim despre ei, şi nu cu amintirea unui monument de piatră rece. Copiii trebuie să simtă simbolul acelui monument, să-l asimileze printr-o imagine vie ca şi când cei ce primesc florile le simt parfumul şi se bucura o dată cu ei!

         În ceea ce priveşte poveştile, cine ne oferă cele mai frumoase poveşti istorice decât Dumitru Almaş ! Scrise într-un limbaj accesibil, aurorul îi încântă pe copii de multe generaţii cu poveştile despre eroii de garda ai neamului nostru, de la Burebista la Mihai Viteazul.

          Poveştile sunt multe şi sunt frumoase, aduc cu ele multă informaţie, le educăm copiilor expresivitatea limbajului, fantezia. Literatura întreagă abundă în scrieri despre eroi şi faptele lor. Dar o prezentare simplistă, doar cu imagini, imbogăţesc prea puţin universul copilăriei. Ce putem noi, ca educatoare, să aducem nou sunt dramatizările după aceste poveşti şi poezii. Când copilul poate să fie Ştefan Cel Mare, Mircea Cel Bătrân, Mihai Viteazul..., costumaţi ca atare, într-un decor adecvat, cu un auditoriu pe masura lor, deja o altă vibraţie vine să sensibilizeze sufletul său. Este sentimentul că şi el poate fi erou, se identifică cu personajul care astfel prinde viaţă, există cu adevărat, timpul dispare şi se recreează în spaţiul concret, imediat. Replicile şi mişcările îi dau energie, aplauzele îl fac important, apare emoţia care persistă şi care creează starea aceea plăcută de admiraţie!

        Cu prilejul zilelor dedicate  eroilor neamului sau poetului  Mihai Eminescu la Biblioteca Orăşenească s-au organizat o serie de acţiuni şi cu preşcolarii. Am regizat o foarte scurtă dramatizare după Scrisoarea a-III-a. Copiii au fost costumaţi cu sprijinul părinţilor, au învăţat versurile şi într-un decor deosebit au avut un succes desăvârşit. Nu vor uita curând încărcătura emoţională şi aplauzele. Altfel ce le-ar fi spus lor, atât de mici, versurile din Scisoarea a-III-a ?

         Ideea este că putem să căutăm să adaptăm orice povestire istorică pentru preşcolari, dar cu multă imaginaţie şi responsabilitate.

         Excursiile în ţară, la monumente istorice, la mânăstiri, la case memoriale, trebuie însoţite, la fel, de poveşti, de dramatizări şi mai puţin de informaţie sterilă. Îmbogăţiţi cu sentimente pozitive, cu trăiri adevărate, preşcolarii pot păşi mai departe în lumea istoriei adevărate. Noi avem datoria să pregătim terenul primilor paşi.

         Dragostea de ţară, de însemnele naţionale este la fel de importantă şi o avem permanent în vedere la grădiniţă. Prin activităţi practice de confecţionare a drapelului pe care apoi îl iau acasă şi îi găsesc un loc special în camera lor, se trezeşte sentimentul de român, de respect şi mândrie. Am modelat împreună cu copiii harta ţării cu munţi, cu dealuri, câmpii, ape, etc., am localizat pe harta oraşul nostru şi am înţeles cu toţii că facem parte dintr-o ţară frumoasă, dintr-o mare familie, cea a românilor ! Am întocmit un album cu imagini din oraşul nostru, din judeţul nostru, din ţara noastră ! Aceştia sunt primii paşi ! E drept, sunt mici, dar sunt importanţi ! Portul popular, dansurile populare româneşti, folclorul autentic, vin să întregescă aria de activităţi desfaşurate în grădiniţă, în scopul educării copiilor în spiritul tradiţiilor noastre.

        Toate acestea sunt la îndemâna oricarei educatoare dar trebuie avut în vedere cî eficienţa acestor activităţi vine doar dacă preşcolarul se afla în centrul atenţiei, în jurul lui se învârt celelalte lucruri. Respectul pentru copil înseamnă respect pentru vârsta lui, pentru universul lui, în continuă expansiune. Cand va creşte va înţelege singur mersul istoriei, noi suntem datori să-i arătăm sensul. Nu cantitatea bagajului cu care pleacă din grădiniţă contează, ci calitatea lui, şi de noi depine să-i dăm ce e mai bun, să scoatem de la el ce e mai bun.

